Heidy Purga

Kultuuriminister

30.09.2025

**Kirjalik küsimus suurhalli rajamise kohta**

Austatud kultuuriminister

Eesti vajab rahvusvahelistele nõuetele vastavat suurhalli, et tulevikus saaksime korraldada suuri spordi- ja kultuuriüritusi. 2029. aasta korvpalli EM-finaalturniiri Eestisse toomine oli suur töö, kuid kõlas nüüd, nagu ka varem, selge sõnum: Eestis puudub piisava mahuga multifunktsionaalne hall. Selleta jääb meil kasutamata potentsiaal, mis ulatub kaugele spordist väljapoole – suurhall mõjutaks positiivselt linna arengut, turismi ning Eesti kultuuri- ja majanduskeskkonda laiemalt.

Tallinn on teinud ettepaneku rajada uus suurhall Ülemiste kaubajaama territooriumile. Asukoht on logistiliselt erakordselt soodne: Rail Balticu terminal asub 800 meetri ning lennujaam 1,5 kilomeetri kaugusel. Linn on valmis võtma enda peale detailplaneeringu koostamise ning investeerima avaliku ruumi arendamisse ja juurdepääsuteedesse. Samuti on Tallinn valmis kandma hilisema hoolduskulu, kui riik leiaks võimaluse suurhalli rajamist toetada.

See ei ole kaugeltki ainult Tallinna küsimus. Halli sihtrühmaks on kogu Eesti ning märkimisväärne osa publikust tuleb ka välismaalt. Pealinn on rahvusvaheliste suurürituste jaoks võimekas sihtkoht. Tegemist ei ole pelgalt kuluga, vaid investeeringuga, mis tooks täiendavat maksutulu, suurendaks turismi atraktiivsust ning tugevdaks Eesti majandust tervikuna.

Lähtudes eeltoodust palun vastuseid Riigikogu kodu- ja töökorra seaduse § 147 alusel järgmistele küsimustele:

1. Milline on valitsuse ja Kultuuriministeeriumi seisukoht uue rahvusvahelistele nõuetele vastava suurhalli Tallinna rajamise suhtes?
2. Kas riik peab võimalikuks rajada multifunktsionaalne suurhall Tallinna Ülemiste piirkonda, kui Tallinn panustaks nii planeeringusse kui ka ümbritseva taristu arendamisse?
3. Millised on Kultuuriministeeriumi hinnangul suurhalli võimalikud rahastusmudelid ja kas neid nähakse pigem kulu või majanduskasvu toetava investeeringuna?
4. Kas valitsus peab realistlikuks ajakava, mille kohaselt oleks suurhall võimalik valmis ehitada 2029. aastaks, korvpalli EM-finaalturniiri ajaks?
5. Kui ei ole võimalik 2029. aastaks valmis ehitada, siis milline oleks realistlik ajakava Teie nägemuses?
6. Millal võiks riik langetada põhimõttelise otsuse suurhalli rajamise toetamise või mittetoetamise kohta, et Tallinn saaks vastavalt ise edasi tegutseda?

Lugupidamisega

(allkirjastatud digitaalselt)

Andre Hanimägi

Riigikogu liige